Matovič, Igor, poslanec NR SR (2015-02-18):
Vážený pán predsedajúci, kolegyne, kolegovia, keďže mnohí z nás tu evidentne netrpia nejakou schopnosťou logicky myslieť, rozmýšľal som na tým, jako vám vysvetliť vlastne logicky, o čom tento spor celý je. Na túto A4 som napísal 60 mil. eur. Toto je vlastne spor, o čo vedie Slovenská republika, alebo ktorý vedie Slovenská republika spolu s de facto s dnešným ministrom hospodárstva Pavlom Pavlisom, keďže on podával tento spor na naše súdy. Čiže súdi sa o 60 mil. eur. Predstavme si, že táto A4 je 60 mil. eur. Má 21 cm alebo 210 mm krát 297 mm. Na druhej strane, čiže vlastní firmu, ktorá môže vyhrať 60 mil. eur. Ale túto firmu, keďže považuje ju za bezcennú, predáva za cenu 6-tisíc eur. Šesťtisíc eur – pre vašu predstavivosť – je z tejto A4 rozmer 2-krát 3 mm. Čiže pokúsim sa odtrhnúť dva krát tri milimetre, ani neviem, či sa to vlastne dá. (Rečník odtrhol malý kúsok papiera.) Asi to ani nevidíte, z tej A4 že niečo ubudlo. A tuto mám na prste približne rozmer 2-krát 3 mm. Čiže Pavol Pavlis predáva firmu, ktorá sa súdi o 60 mil. eur, čo zodpovedá tejto A4, a za tento zlomok, za túto omrvinku, za 6-tisíc eur tú svoju firmu predáva, lebo tvrdí, že nemá vlastne žiadnu hodnotu. Ako tu padlo aj v rozprave z úst tuším kolegu Muňka, povedal, že prečo by vlastne niekto predával hodnotu, alebo teda, že kto by vlastne predával niečo, čo má vlastne hodnotu 60 mil. eur za 6-tisíc eur? Ja opačne si kladiem teda otázku. Prečo by to vlastne niekto kupoval za 6-tisíc eur, za túto odrobinku, ak to teda nemá žiadnu hodnotu? Aj tých 6-tisíc eur by mu bolo ľúto. Tiež si kladiem otázku, či je pán Babiš taký chudobný, že neobetuje túto omrvinku na to, aby mohol vyhrať s kolegom Pavlisom jackpot vo výške 60 mil. eur. Ale úplne najpodstatnejšia otázka je tá, že ak raz pán Pavlis, váš kolega, dnešný minister hospodárstva kandidoval do parlamentu Slovenskej republiky pod heslom Pre ľudí a za Slovensko alebo Za Slovensko a pre ľudí, tak v situácii, kedy dospel k rozhodnutiu, že vlastne tá firma s takýmto sporom nemá hodnotu a vlastne má hodnotu iba túto omrvinku, tých 6-tisíc eur, tak ak by naozaj si stál za tým, čo mal napísané na bilborde a čo SMER hlásal ľuďom a kvôli čomu vás volili do parlamentu, že vám ide za Slovensko a pre ľudí chcete robiť politiku alebo teda chcete bojovať za Slovensko a pre ľudí, tak Pavol Pavlis, ak by naplnil to, pod čo sa skrýval na bilbordoch, by prišiel na Fond národného majetku a povedal by Fondu národného majetku, dajte mi tých 6-tisíc eur a ja vám dám pokoj, na to si ja cením tento spor, túto firmu s týmto sporom, zrušíme to, nebudem sa s vami súdiť, veď mne ide o záujem Slovenskej republiky, mne ide za Slovensko a pre ľudí, tak ako hlásam na bilbordoch, za čo ste ma, ľudia, alebo ma budete voliť za päť dní vo voľbách do Národnej rady v roku 2006. Ale, čuduj sa svete, Pavol Pavlis nehájil záujem Slovenskej republiky, tak ako hlásal na bilbordoch, a za túto omrvinku, za tých 6-tisíc radšej predáva svoju firmu so sporom 60 mil. eur na Karibských ostrovoch Curaçao alebo teda Curaçao človeku, ktorý v decembri stál za tunelovaním vývarovní v našich slovenských nemocniciach. Človeku, ktorý stál za firmami, ktoré akože súťažili a akože teraz budú dodávať desať rokov stravu do nemocníc, ktorá je dvojnásobne predražená voči tomu, čo si dovtedy tam nemocnice dodávali. Nie. Pavol Pavlis radšej takémuto človeku predáva svoju firmu, lebo radšej jemu dopraje ako Slovenskej republike, ako radšej jemu dopraje ako všetkým ľuďom, všetkým občanom Slovenskej republiky a neurobí takýto ústretový krok a nepríde sa dohodnúť s Fondom národného majetku na zmieri a nepovie, že za 6-tisíc eur zastavím, stiahnem žalobu a Fond národného majetku a Slovenská republika uškodí a nebude riskovať. Samozrejme, že Fond národného majetku by takúto ponuku kedykoľvek prijal, lenže Pavlovi Pavlisovi zrejme nešlo a nikdy asi nepôjde o záujem Slovenskej republiky a o ľudí, tak ako to hlásal a ako ste to všetci hlásali na bilbordoch. Preto urobil to, že za túto omrvinku akože firmu predal, akože ju predal niekomu inému a ja som naozaj dôvodne obávam, že dnešným majiteľom a naďalej majiteľom tejto firmy je dnešný minister hospodárstva Pavol Pavlis a v súdnom spore, ktorý Slovenská republika zrejme prehrá, keďže je viazaná rozhodnutím Najvyššieho súdu, budeme vyplácať týchto 60 mil. eur do daňového raja v Karibiku. Ešte raz, ak by mu išlo o to, o najlepší záujem Slovenskej republiky, najlepší záujem voličov, ktorí ho volili a ktorí volili stranu SMER, za 6-tisíc eur to ponúkne Fondu národného majetku, a nie niekomu, kto nakoniec vytrieska zo Slovenska 60 mil. eur. Verím, že na tomto názornom príklade ste sa aspoň trošičku priblížili k chápaniu, o čo v tomto spore v skutočnosti ide.